Knaberfesten er aflyst i år
Men måske Kongebal og Knaberrevy senere
Formand for Knaberkomiteen, Torben Halkjær, er ked af, at Knaberfesten i år bliver aflyst.
AALESTRUP: Siden 1967 har der været Knaberfest i Aalestrup. I år bliver Knaberfesten dog aflyst på grund af frygten for Corona-smitte.
Som regel har det været i pinsen, at den årlige byfest blev gennemført, og i alle årene med stor succes. Mange har set frem til at skulle mødes med gamle venner og skolekammerater til de forskellige arrangementer.
Knaberkomiteen bag festen består af medlemmer udpeget af Aalestrup Idrætsforening og Aalestrup Handel & Erhverv. Det var bestyrelserne fra de to foreninger, der i sin tid fik slået festen i gang. Det skete i håb om at lave et overskud til at financiering af et friluftsbad i forbindelse med Aalestrup Idrætscenter.
Det lykkedes, og det blev så god en begivenhed i byen, at man bestemte at Knaberfesten var kommet for at blive. Det skulle være en byfest for yngre og ældre i Aalestrup. Og sådan har det været i 53 år!
Men bare ikke i år. Coronavirus har sat en stopper for mange aktiviteter, bl. a. den årlige Knaberfest.
Knaberkomiteen har allerede lagt et stort arbejde i forberedelserne til dette års fest, som traditionen tro skulle afvikles i pinsen. Programmet var på plads, og der var i år nogle ændringer på grund af renovering af hovedgaden, men dette var også på plads. Alt var ved at være bestilt, orkestre, musikere, tivoli - og der var sendt invitationer til kræmmere og andre, der skulle være en del af festen.
Komiteen har holdt vejret og håbet på, at statsminister Mette Frederiksen ville melde ud med, at man sidst i maj, igen måtte mødes i større forsamlinger.
Men 6. april bristede forhåbningerne. Udsigterne er lange til at man igen må være samlet mere end 10 personer, og dermed blev grundlaget for Knaberfesten, og mange andre festivaler, markeder og forlystelsessteder, taget væk indtil videre.
Knaberkomiteens medlemmer har været i kontakt med hinanden, og mange er skuffede over, at man alligevel ikke skulle holde festen i maj.
- Vi er naturligvis alle kede af, at det alligevel ikke kan lade sig gøre med en fest som den plejer at være, siger formanden for Knaberkomiteen, tømrermester Torben Halkjær.
Men vi arbejder på at få noget af festen gennemført senere. Der er forslag om, at holde ”Kongeballet” og måske her kåre et nyt Knaberpar. Ligeledes er det på tale at gennemføre Knaberrevyen, som plejer at være en stor succes, på et senere tidspunkt i efteråret.
Men hvordan det end går, så bliver der forhåbentligt en ny Knaberfest med alt, hvad der hører sig til i pinsen i 2021.